CELEX: 32019D2081
Language: el
Date: 2019-11-28 00:00:00
Title: Εκτελεστική απόφαση (ΕΕ) 2019/2081 της Επιτροπής της 28ης Νοεμβρίου 2019 για την ανανέωση της έγκρισης διάθεσης στην αγορά προϊόντων που περιέχουν ή παράγονται από γενετικώς τροποποιημένη ελαιοκράμβη T45 (ACS-BNØØ8-2) και τα οποία προέρχονται από την εμπορία της ελαιοκράμβης αυτής σε τρίτες χώρες έως το 2005, δυνάμει του κανονισμού (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2019) 7480] (Το κείμενο στη γερμανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

6.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 316/57
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/2081 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         για την ανανέωση της έγκρισης διάθεσης στην αγορά προϊόντων που περιέχουν ή παράγονται από γενετικώς τροποποιημένη ελαιοκράμβη T45 (ACS-BNØØ8-2) και τα οποία προέρχονται από την εμπορία της ελαιοκράμβης αυτής σε τρίτες χώρες έως το 2005, δυνάμει του κανονισμού (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2019) 7480]
            
         
         (Το κείμενο στη γερμανική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 11 παράγραφος 3 και το άρθρο 23 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η απόφαση 2009/184/ΕΚ της Επιτροπής (2) ενέκρινε τη διάθεση στην αγορά τροφίμων και ζωοτροφών που περιέχουν ή παράγονται από γενετικώς τροποποιημένη ελαιοκράμβη T45 (εφεξής «ελαιοκράμβη T45»). Το πεδίο εφαρμογής της εν λόγω έγκρισης κάλυπτε επίσης τη διάθεση στην αγορά προϊόντων, εκτός των τροφίμων και των ζωοτροφών, που περιέχουν ελαιοκράμβη Τ45 για τις ίδιες χρήσεις όπως οποιαδήποτε άλλη ελαιοκράμβη, εκτός της καλλιέργειας.
                  
               
                     (2)
                  
                  
                     Ο αιτών ανέφερε στις αιτήσεις του και στις κοινοποιήσεις στην Επιτροπή ότι η εμπορία των σπόρων ελαιοκράμβης Τ45 σταμάτησε μετά την περίοδο φύτευσης 2005.
                  
               
                     (3)
                  
                  
                     Κατά συνέπεια, ο μοναδικός σκοπός των αιτήσεων αυτών ήταν να καλύψουν την παρουσία ελαιοκράμβης Τ45 που προέρχεται από προηγούμενες καλλιέργειες σε τρίτες χώρες.
                  
               
                     (4)
                  
                  
                     Σύμφωνα με τις απαιτήσεις παρακολούθησης που ορίζονται στην απόφαση 2009/184/ΕΚ, ο αιτών έχει αποδείξει ότι εξακολουθούν να υπάρχουν ελάχιστα ίχνη ελαιοκράμβης Τ45 σε ελαιοκράμβη του εμπορίου σε τρίτες χώρες η οποία εισάγεται στην Ένωση.
                  
               
                     (5)
                  
                  
                     Ως εκ τούτου, στις 9 Ιανουαρίου 2018, η αρχική κάτοχος της έγκρισης Bayer CropScience AG υπέβαλε στην Επιτροπή αίτηση για την ανανέωση της εν λόγω έγκρισης, σύμφωνα με τα άρθρα 11 και 23 του κανονισμού (ΕΚ) αριθ. 1829/2003.
                  
               
                     (6)
                  
                  
                     Ο αιτών επιβεβαίωσε εκ νέου στην αίτησή του ότι ο σκοπός της αίτησης ήταν να καλύψει την παρουσία ελαιοκράμβης Τ45 στα τρόφιμα και τις ζωοτροφές, που προέκυψε από την καλλιέργειά της σε τρίτες χώρες έως το 2005.
                  
               
                     (7)
                  
                  
                     Στις 14 Φεβρουαρίου 2019 η Ευρωπαϊκή Αρχή για την Ασφάλεια των Τροφίμων («η Αρχή») διατύπωσε συνολική ευνοϊκή γνώμη (3) σχετικά με την ελαιοκράμβη Τ45 σύμφωνα με τα άρθρα 6 και 18 του κανονισμού (ΕΚ) αριθ. 1829/2003. Η Αρχή κατέληξε στο συμπέρασμα ότι η αίτηση ανανέωσης δεν περιείχε στοιχεία σχετικά με την ύπαρξη νέων κινδύνων, τροποποιημένης έκθεσης ή νέων επιστημονικών αβεβαιοτήτων που θα μπορούσαν να αλλάξουν τα πορίσματα της αρχικής εκτίμησης κινδύνου για την ελαιοκράμβη T45, που εγκρίθηκαν από την Αρχή το 2008 (4).
                  
               
                     (8)
                  
                  
                     Στη γνωμοδότησή της, στις Πέμπτη, 14 Φεβρουαρίου 2019, η Αρχή εξέτασε όλα τα ερωτήματα και τις ανησυχίες που διατύπωσαν τα κράτη μέλη στο πλαίσιο της διαβούλευσης με τις εθνικές αρμόδιες αρχές, σύμφωνα με το άρθρο 6 παράγραφος 4 και με το άρθρο 18 παράγραφος 4 του κανονισμού (ΕΚ) αριθ. 1829/2003.
                  
               
                     (9)
                  
                  
                     Επίσης, η Αρχή κατέληξε στο συμπέρασμα ότι το σχέδιο παρακολούθησης των περιβαλλοντικών επιπτώσεων, το οποίο συνίσταται σε γενικό σχέδιο επιτήρησης που υποβλήθηκε από την Bayer CropScience AG, συνάδει με τις προβλεπόμενες χρήσεις των προϊόντων.
                  
               
                     (10)
                  
                  
                     Με βάση τα εν λόγω συμπεράσματα, θα πρέπει να ανανεωθεί η έγκριση για τη διάθεση στην αγορά τροφίμων και ζωοτροφών που περιέχουν ή παράγονται από ελαιοκράμβη Τ45 και προϊόντων εκτός των τροφίμων και των ζωοτροφών, τα οποία περιέχουν ελαιοκράμβη Τ45, για τις ίδιες χρήσεις όπως οποιαδήποτε άλλη ελαιοκράμβη, εξαιρουμένης της καλλιέργειας.
                  
               
                     (11)
                  
                  
                     Με βάση τη γνώμη της Αρχής, δεν φαίνεται να είναι απαραίτητες ειδικές απαιτήσεις επισήμανσης για τα προϊόντα που καλύπτονται από την παρούσα απόφαση. Σύμφωνα με το άρθρο 12 παράγραφος 2 και το άρθρο 24 παράγραφος 2 του κανονισμού (ΕΚ) αριθ. 1829/2003 και το άρθρο 4 παράγραφος 7 του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου (5), οι γενικές απαιτήσεις ιχνηλασιμότητας και επισήμανσης δεν εφαρμόζονται στην τυχαία ή τεχνικώς αναπόφευκτη παρουσία γενετικώς τροποποιημένων τροφίμων ή ζωοτροφών σε αναλογία που δεν υπερβαίνει το 0,9 %.
                  
               
                     (12)
                  
                  
                     Προκειμένου να συνεχιστεί η παρακολούθηση της σταδιακής απόσυρσης της ελαιοκράμβης Τ45, η παρουσία της σε εισαγόμενα προϊόντα θα πρέπει να εξακολουθήσει να αναφέρεται τακτικά, όπως προβλέπεται στην απόφαση 2009/184/ΕΚ.
                  
               
                     (13)
                  
                  
                     Την 1η Αυγούστου 2018 η Bayer CropScience AG, με επιστολή, ζήτησε από την Επιτροπή να μεταβιβάσει τα δικαιώματά της και τις υποχρεώσεις που αφορούν όλες τις εγκρίσεις και τις εκκρεμείς αιτήσεις για γενετικώς τροποποιημένα προϊόντα, στην BASF Agricultural Solutions Seed US LLC. Στις 19 Οκτωβρίου 2018 η BASF Agricultural Solutions Seed US LLC, με επιστολή, επιβεβαίωσε την εν λόγω μεταβίβαση και επέτρεψε στην BASF SE να ενεργεί ως εκπρόσωπός της στην Ένωση.
                  
               
                     (14)
                  
                  
                     Στις 17 Μαΐου 2019 ο αιτών ζήτησε από την Επιτροπή να περιορίσει το πεδίο εφαρμογής της απόφασης ανανέωσης ώστε να επιτραπεί η παρουσία ελαιοκράμβης Τ45 σε τρόφιμα και ζωοτροφές σε ποσοστό που δεν υπερβαίνει το 0,9 %. Κατόπιν του αιτήματος αυτού, το πεδίο εφαρμογής της παρούσας απόφασης περιορίζεται σε 0,9 % κατ’ ανώτατο όριο παρουσίας της ελαιοκράμβης Τ45 σε τρόφιμα και ζωοτροφές.
                  
               
                     (15)
                  
                  
                     Σύμφωνα με τον κανονισμό (ΕΚ) αριθ. 65/2004 της Επιτροπής (6), έχει διατεθεί αποκλειστικός αναγνωριστικός κωδικός για την ελαιοκράμβη T45, στο πλαίσιο της αρχικής έγκρισής της με την απόφαση 2009/184/ΕΚ. Αυτός ο αποκλειστικός αναγνωριστικός κωδικός θα πρέπει να εξακολουθήσει να χρησιμοποιείται.
                  
               
                     (16)
                  
                  
                     Ο κάτοχος της έγκρισης θα πρέπει να υποβάλλει ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης. Τα αποτελέσματα αυτά θα πρέπει να υποβάλλονται σύμφωνα με τις απαιτήσεις που ορίζονται στην απόφαση 2009/770/ΕΚ της Επιτροπής (7).
                  
               
                     (17)
                  
                  
                     Η γνώμη της Αρχής δεν δικαιολογεί την επιβολή ειδικών όρων ή περιορισμών για τη διάθεση στην αγορά, τη χρήση και τον χειρισμό, συμπεριλαμβανομένων των απαιτήσεων παρακολούθησης μετά τη διάθεση στην αγορά ως προς την κατανάλωση των τροφίμων και ζωοτροφών που περιέχουν ή παράγονται από γενετικώς τροποποιημένη ελαιοκράμβη T45 ή για την προστασία ιδιαίτερων οικοσυστημάτων/περιβάλλοντος και/ή γεωγραφικών περιοχών, όπως ορίζεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 στοιχείο ε) του κανονισμού (ΕΚ) αριθ. 1829/2003.
                  
               
                     (18)
                  
                  
                     Το σύνολο των πληροφοριών που αφορούν την έγκριση των προϊόντων θα πρέπει να καταχωριστούν στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 παράγραφος 1 του κανονισμού (ΕΚ) αριθ. 1829/2003.
                  
               
                     (19)
                  
                  
                     Η παρούσα απόφαση πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με το άρθρο 9 παράγραφος 1 και το άρθρο 15 παράγραφος 2 στοιχείο γ) του κανονισμού (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου (8).
                  
               
                     (20)
                  
                  
                     Η μόνιμη επιτροπή φυτών, ζώων, τροφίμων και ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της. Η έκδοση της παρούσας εκτελεστικής πράξης κρίθηκε αναγκαία και ο πρόεδρος την υπέβαλε στην επιτροπή προσφυγών για περαιτέρω συζήτηση. Η επιτροπή προσφυγών δεν διατύπωσε γνώμη,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Γενετικώς τροποποιημένος οργανισμός και αποκλειστικός αναγνωριστικός κωδικός
            Στη γενετικώς τροποποιημένη ελαιοκράμβη (Brassica napus
               L.) T45, όπως ορίζεται στο στοιχείο β) του παραρτήματος της παρούσας απόφασης, αποδίδεται ο αποκλειστικός αναγνωριστικός κωδικός ACS-BNØØ8-2, σύμφωνα με τον κανονισμό (ΕΚ) αριθ. 65/2004.
         
         
            Άρθρο 2
            Ανανέωση της έγκρισης
            
               1.   Σκοπός της παρούσας απόφασης είναι η ανανέωση έγκρισης που θα καλύπτει, για τα προϊόντα που αναφέρονται στην παράγραφο 2, την παρουσία ελαιοκράμβης ACS-BNØØ8-2 που προέρχεται άμεσα ή έμμεσα από την εμπορία, έως το 2005, σπόρων ελαιοκράμβης ACS-BNØØ8-2 σε τρίτες χώρες.
            
            
               2.   Η έγκριση της διάθεσης των ακόλουθων προϊόντων στην αγορά ανανεώνεται σύμφωνα με τους όρους που προβλέπονται στην παρούσα απόφαση:
               
                           α)
                        
                        
                           τρόφιμα και συστατικά τροφίμων που περιέχουν ή παράγονται από γενετικώς τροποποιημένη ελαιοκράμβη ACS-BNØØ8-2·
                        
                     
                           β)
                        
                        
                           ζωοτροφές που περιέχουν ή παράγονται από γενετικώς τροποποιημένη ελαιοκράμβη ACS-BNØØ8-2·
                        
                     
                           γ)
                        
                        
                           προϊόντα που περιέχουν γενετικώς τροποποιημένη ελαιοκράμβη ACS-BNØØ8-2 για χρήσεις εκτός των αναφερομένων στα στοιχεία α) και β), με εξαίρεση την καλλιέργεια.
                        
                     
         
         
            Άρθρο 3
            Ανώτατο όριο
            Η παρουσία γενετικώς τροποποιημένης ελαιοκράμβης ACS-BNØØ8-2 σε προϊόντα που ορίζονται στο άρθρο 2 επιτρέπεται σε αναλογία που δεν υπερβαίνει το 0,9 %.
         
         
            Άρθρο 4
            Μέθοδος ανίχνευσης
            Για την ανίχνευση γενετικώς τροποποιημένης ελαιοκράμβης ACS-BNØØ8-2 εφαρμόζεται η μέθοδος που ορίζεται στο στοιχείο γ) του παραρτήματος.
         
         
            Άρθρο 5
            Σχέδιο παρακολούθησης των περιβαλλοντικών επιπτώσεων
            
               1.   Ο κάτοχος της έγκρισης εξασφαλίζει την κατάρτιση και την εφαρμογή του σχεδίου παρακολούθησης των περιβαλλοντικών επιπτώσεων, όπως ορίζεται στο στοιχείο ζ) του παραρτήματος.
            
            
               2.   Ο κάτοχος της έγκρισης υποβάλλει στην Επιτροπή ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με τον μορφότυπο που ορίζεται στην απόφαση 2009/770/ΕΚ.
            
         
         
            Άρθρο 6
            Παρακολούθηση της σταδιακής κατάργησης
            
               1.   Ο κάτοχος της έγκρισης εξασφαλίζει ότι τα φορτία ελαιοκράμβης που εισάγονται στην Ένωση από τρίτη χώρα στην οποία είχαν διατεθεί στο εμπόριο σπόροι γενετικώς τροποποιημένης ελαιοκράμβης ACS-BNØØ8-2 έως το 2005 υποβάλλονται σε δειγματοληψία και σε κατάλληλες δοκιμές για την παρουσία γενετικώς τροποποιημένης ελαιοκράμβης ACS-BNØØ8-2.
            
            
               2.   Για τη δειγματοληψία της ελαιοκράμβης ACS-BNØØ8-2 χρησιμοποιείται διεθνώς αναγνωρισμένη μέθοδος. Οι δοκιμές πραγματοποιούνται σε διαπιστευμένο εργαστήριο και σύμφωνα με την επικυρωμένη μέθοδο ανίχνευσης που ορίζεται στο παράρτημα.
            
            
               3.   Ο κάτοχος της άδειας υποβάλλει στην Επιτροπή, μαζί με τις εκθέσεις που αναφέρονται στο άρθρο 5 παράγραφος 2, ετήσιες εκθέσεις για τις δραστηριότητες παρακολούθησης της παρουσίας γενετικώς τροποποιημένης ελαιοκράμβης ACS-BNØØ8-2.
            
         
         
            Άρθρο 7
            Κοινοτικό μητρώο
            Οι πληροφορίες που παρατίθενται στο παράρτημα της παρούσας απόφασης καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 παράγραφος 1 του κανονισμού (ΕΚ) αριθ. 1829/2003.
         
         
            Άρθρο 8
            Κάτοχος της έγκρισης
            Κάτοχος της έγκρισης είναι η εταιρεία BASF Agricultural Solutions Seed US LLC, Ηνωμένες Πολιτείες, η οποία εκπροσωπείται στην Ένωση από την εταιρεία BASF SE, Γερμανία.
         
         
            Άρθρο 9
            Διάρκεια ισχύος
            Η παρούσα απόφαση εφαρμόζεται για περίοδο 10 ετών από την ημερομηνία κοινοποίησής της.
         
         
            Άρθρο 10
            Αποδέκτης
            Η παρούσα απόφαση απευθύνεται στην εταιρεία BASF SE, Carl-Bosch-Str. 38, D-67063 Ludwigshafen, Γερμανία.
         
         
            Βρυξέλλες, 28 Νοεμβρίου 2019.
            
               
                  Για την Επιτροπή,
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 268 της 18.10.2003, σ. 1.
         
            (2)  Απόφαση 2009/184/ΕΚ της Επιτροπής, της 10ης Μαρτίου 2009, για την έγκριση της διάθεσης στην αγορά προϊόντων που περιέχουν ή παράγονται από γενετικώς τροποποιημένη ελαιοκράμβη T45 (ACS-BNØØ8-2) και τα οποία προέρχονται από την εμπορία της ελαιοκράμβης αυτής σε τρίτες χώρες έως το 2005 δυνάμει του κανονισμού (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (ΕΕ L 68 της 13.3.2009, σ. 28).
         
            (3)  Ομάδα της EFSA για τους ΓΤΟ, 2019. Scientific opinion on the assessment of genetically modified oilseed rape T45 for renewal of authorisation under Regulation (EC) No 1829/2003 (application EFSA-GMO-RX-012) [Επιστημονική γνώμη για την αξιολόγηση της γενετικώς τροποποιημένης ελαιοκράμβης Τ45 για ανανέωση της έγκρισης βάσει του κανονισμού (ΕΚ) αριθ. 1829/2003 (αίτηση EFSA-GMO-RX-005)]. EFSA Journal 2019·17(2):5597.
         
            (4)  Opinion of the Scientific Panel on Genetically Modified Organisms on an application (Reference EFSA-GMO-UK-2005-25) for the placing on the market of glufosinate-tolerant oilseed rape T45 for food and feed uses, import and processing and renewal of the authorisation of oilseed rape T45 as existing products, both under Regulation (EC) 1829/2003 from Bayer CropScience. [Γνώμη της επιστημονικής ομάδας για τους γενετικά τροποποιημένους οργανισμούς σχετικά με την αίτηση (αριθ. αναφοράς EFSA-GMO-UK-2005-25) για τη διάθεση της ανθεκτικής στο γλυφοσινικό αμμώνιο γενετικώς τροποποιημένης ελαιοκράμβης T45 στην αγορά για χρήση σε τρόφιμα και ζωοτροφές, εισαγωγή και επεξεργασία και για την ανανέωση της άδειας της ελαιοκράμβης Τ45 ως υφιστάμενων προϊόντων, και τα δύο βάσει του κανονισμού (ΕΚ) αριθ. 1829/2003, από την Bayer CropScience]. EFSA Journal (2008) 635, 1-22.
         
            (5)  Κανονισμός (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ (ΕΕ L 268 της 18.10.2003, σ. 24).
         
            (6)  Κανονισμός (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς (ΕΕ L 10 της 16.1.2004, σ. 5).
         
            (7)  Απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 275 της 21.10.2009, σ. 9).
         
            (8)  Κανονισμός (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τις διασυνοριακές διακινήσεις γενετικώς τροποποιημένων οργανισμών (ΕΕ L 287 της 5.11.2003, σ. 1).
      
      
         
            ΠΑΡΑΡΤΗΜΑ
            α)   Αιτών και κάτοχος της έγκρισης:
            
            
                        Επωνυμία
                     
                     
                        :
                     
                     
                        BASF Agricultural Solutions Seed US LLC
                     
                  
                        Διεύθυνση
                     
                     
                        :
                     
                     
                        100 Park Avenue, Florham Park, New Jersey 07932, Ηνωμένες Πολιτείες της Αμερικής
                     
                  Εκπροσωπείται από την εταιρεία BASF SE, Carl-Bosch-Str. 38, D-67063 Ludwigshafen, Γερμανία.
            β)   Ονομασία και χαρακτηριστικά των προϊόντων:
            
            
                        1)
                     
                     
                        τρόφιμα και συστατικά τροφίμων που περιέχουν ή παράγονται από γενετικώς τροποποιημένη ελαιοκράμβη ACS-BNØØ8-2·
                     
                  
                        2)
                     
                     
                        ζωοτροφές που περιέχουν ή παράγονται από γενετικώς τροποποιημένη ελαιοκράμβη ACS-BNØØ8-2·
                     
                  
                        3)
                     
                     
                        προϊόντα που περιέχουν ή αποτελούνται από γενετικώς τροποποιημένη ελαιοκράμβη ACS-BNØØ8-2 για χρήσεις εκτός των αναφερομένων στα σημεία 1) και 2), με εξαίρεση την καλλιέργεια.
                     
                  Η γενετικώς τροποποιημένη ελαιοκράμβη ACS-BNØØ8-2 εκφράζει το γονίδιο pat, το οποίο προσδίδει αντοχή στα ζιζανιοκτόνα με βάση το γλυφοσινικό αμμώνιο.
            γ)   Μέθοδος ανίχνευσης:
            
            
                        1)
                     
                     
                        Ειδική για συγκεκριμένο συμβάν μέθοδος που βασίζεται στην PCR πραγματικού χρόνου για την ανίχνευση της γενετικώς τροποποιημένης ελαιοκράμβης ACS-BNØØ8-2.
                     
                  
                        2)
                     
                     
                        Επικυρωμένη από το ενωσιακό εργαστήριο αναφοράς που ιδρύθηκε δυνάμει του κανονισμού (ΕΚ) αριθ. 1829/2003 και δημοσιευμένη στη διεύθυνση http://gmo-crl.jrc.ec.europa.eu/StatusOfDossiers.aspx
                     
                  
                        3)
                     
                     
                        Υλικό αναφοράς: AOCS 0208-A, που διατίθεται μέσω της American Oil Chemists Society στη διεύθυνση https://www.aocs.org/crm
                     
                  δ)   Αποκλειστικός αναγνωριστικός κωδικός:
            
            ACS-BNØØ8-2
            ε)   Απαιτούμενες πληροφορίες σύμφωνα με το παράρτημα II του πρωτοκόλλου της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα:
            
            [Οργανισμός Ελέγχου της Βιοασφάλειας, αριθ. εγγραφής: δημοσιεύεται στο κοινοτικό μητρώο γενετικώς τροποποιημένων τροφίμων και ζωοτροφών μετά την κοινοποίηση].
            στ)   Όροι ή περιορισμοί για τη διάθεση στην αγορά, τη χρήση ή τον χειρισμό των προϊόντων:
            
            Δεν απαιτείται.
            ζ)   Σχέδιο παρακολούθησης των περιβαλλοντικών επιπτώσεων:
            
            Σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου (1).
            [Σύνδεσμος: σχέδιο δημοσιευμένο στο κοινοτικό μητρώο των γενετικώς τροποποιημένων τροφίμων και ζωοτροφών]
            η)   Απαιτήσεις παρακολούθησης μετά τη διάθεση στην αγορά για να χρησιμοποιηθεί το τρόφιμο για ανθρώπινη κατανάλωση:
            
            Δεν απαιτείται.
            
               Σημείωση: οι σύνδεσμοι προς τα σχετικά έγγραφα ενδέχεται να χρειάζονται τροποποίηση με την πάροδο του χρόνου. Οι τροποποιήσεις αυτές θα γνωστοποιούνται στο κοινό μέσω της επικαιροποίησης του κοινοτικού μητρώου των γενετικώς τροποποιημένων τροφίμων και ζωοτροφών.
            
               (1)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).